《墨歌》
宋代·赵汝绩

空山老桐劲如铁，英枝翦翦夜撑月。
霜风著子涵玉膏，烈手崇朝剖融结。
别令刳木环清泉，翠缸纸羃笼轻烟。
霏霏玄雾扫难聚，断犀烹炼凝蛟涎。
和成万杵捣圭璧，良工欲售常自惜。
绝怜剡水多夭藤，又虑端溪欠奇石。
久知此艺人罕精，作者未必识者明。
九华山下祝公子，颇以胶法成其名。
相逢但问诗有几，以诗换墨两自喜。
酴醾园馆已谢春，杨柳池塘正藏水。
薰风拂拂吹砚波，呼儿教作病手磨。
须臾满砚片云黑，无诗可写如君何。

作者简介：赵汝绩，字庶可，号山台，浚仪（今河南开封）人，寓会稽。太宗八世孙（《宋史·宗室世系》一九）。与戴复古多唱和（《石屏诗集》卷二《题赵庶可山台》）。有《山台吟稿》，已佚。《江湖后集》辑其诗为一卷。　赵汝绩诗，以影印文渊阁《四库全书·江湖后集》为底本，新辑集外诗附于卷末。